### NN 61/2017 (28.6.2017.), Odluka o gradskim porezima Grada Kaštela

Grad Kaštela

1418

Na temelju članaka 20. i 42. Zakona o lokalnim porezima (»Narodne novine«, broj 117/16) i članka 43. Statuta Grada Kaštela (»Službeni glasnik Grada Kaštela«, broj: 9/09, 8/11, 6/13, 8/13 – ispravak, 10/14 i 14/16), Gradsko vijeće Grada Kaštela je na konstituirajućoj (1.) sjednici održanoj 20. lipnja 2017. donijelo

ODLUKU

O GRADSKIM POREZIMA

I. OPĆE ODREDBE

Članak 1.

Ovom Odlukom se utvrđuju vrste lokalnih poreza koji se uvode na području Grada Kaštela, porezni obveznik, porezna osnovica, stopa i visina poreza te način obračuna i plaćanja poreza koji pripadaju Gradu Kaštela (u daljnjem tekstu: Grad).

II. VRSTE POREZA

Članak 2.

Grad Kaštela uvodi i naplaćuje sljedeće poreze:

1. prirez porezu na dohodak

2. porez na potrošnju

3. porez na kuće za odmor

4. porez na nekretnine

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Grada, sukladno odredbama Zakona o porezu na dohodak i podzakonskih akata kojima se uređuje porez na dohodak.

Članak 4.

Osnovica za obračun prireza porezu na dohodak je ukupan iznos obračunatog poreza na dohodak utvrđen prema Zakonu o porezu na dohodak.

Članak 5.

Prirez porezu na dohodak ne plaća se na primanja koja se ne smatraju dohotkom i koja su oslobođena od plaćanja poreza na dohodak prema odredbama zakona i podzakonskih akata kojima se uređuje porez na dohodak.

Članak 6.

Prirez porezu na dohodak plaća se po stopi od 12% od utvrđene osnovice, a uplaćuje se na žiro-račun propisan Naredbom o načinu uplaćivanja prihoda proračuna, obveznih doprinosa te prihoda za financiranje drugih javnih potrebe.

2. Porez na potrošnju

Članak 7.

Porez na potrošnju, sukladno Zakonu, plaćaju pružatelji ugostiteljih usluga na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkohonih pića u ugostiteljskim objektima koji se nalaze na području Grada.

Članak 8.

Obveznik poreza na potrošnju jest pravna i fizička osoba koja pruža ugostiteljske usluge na području Grada.

Članak 9.

(1) Osnovicu za obračun poreza na potrošnju čini prodajna cijena pića prodanih u ugostiteljskim objektima, umanjena za iznos poreza na dodanu vrijednost.

(2) Obračunsko razdoblje poreza na potrošnju je od prvog do posljednjeg dana u mjesecu.

(3) Porez na potrošnju alkoholnih i bezalkoholnih pića i piva porezni obveznik obračunava i iskazuje na obrascu PP-MI-PO i predaje ga do 20. dana u mjesecu za prethodni mjesec.

(4) Utvrđenu poreznu obvezu, porezni obveznik dužan je platiti do posljednjeg dana u mjesecu za prethodni mjesec.

Članak 10.

Porez na potrošnju plaća se po stopi od 3% od utvrđene osnovice u korist Proračuna Grada.

3. Porez na kuće za odmor

Članak 11.

(1) Porez na kuće za odmor, sukladno Zakonu, plaćaju pravne i fizičke osobe koje su vlasnici kuća za odmor na području Grada.

(2) Kućom za odmor smatra se svaka zgrada ili dio zgrade (stan) koji se koriste povremeno ili sezonski.

Članak 12.

(1) Porez na kuće za odmor plaća se po m² korisne površine kuće za odmor ovisno o njenoj starosti i to:

• 12 kuna – na kuće za odmor starosti do 20 godina

• 8 kuna – na kuće za odmor starosti 20 i više godina.

(2) Vlasnici kuća za odmor starosti 40 i više godina oslobađaju se od plaćanja poreza na kuće za odmor u visini od 50 % iznosa utvrđenoga stavkom 1. podstavkom 2. ovog članka

Članak 13.

(1) Porez na kuće za odmor plaća se u roku od 15 dana od dana dostave rješenja o razrezu poreza.

(2) Obveznici poreza na kuće za odmor dužni su nadležnom poreznom tijelu do 31. 3. godine za koju se utvrđuje porez dostaviti podatke o kući za odmor koji se odnose na mjesto gdje se nalazi taj objekt, korisnu površinu kao i druge podatke potrebne za razrez poreza, a naročito podatke o promjeni vlasništva, uspostavi suvlasništva te promjenama vezanim za povećanje ili smanjenje površine kuće za odmor.

Članak 14.

(1) Postupci utvrđivanja poreza na kuće za odmor koji nisu dovršeni do 1. siječnja 2018. godine, dovršit će se po odredbama Zakona o lokalnim porezima (»Narodne novine« broj 115/16) i ovoj Odluci.

(2) Odredbe članaka od 12. do 14. ove Odluke prestaju važiti 1. siječnja 2018. godine.

4. Porez na nekretnine

Članak 15.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom odlukom Gradskog vijeća Grada, sukladno Zakonu o lokalnim porezima.

III. PRIJENOS OVLASTI I NADLEŽNA POREZNA TIJELA

Članak 16.

(1) Poslovi u vezi s utvrđivanjem, evidentiranjem, nadzorom, naplatom i ovrhom radi naplate poreza na potrošnju i poreza na kuće za odmor povjeravaju se Ministarstvu financija, Poreznoj upravi kojoj pripada naknada u iznosu od 5% od ukupno naplaćenih prihoda.

(2) Stvarno i mjesno nadležna ustrojstvena jedinica Porezne uprave Ministarstva financija je nadležno porezno tijelo za utvrđivanje i naplatu lokalnih poreza iz stavka 1.ovog članka.

(3) Ovom odlukom daje se ovlast nadležnoj organizaciji platnog prometa zaduženoj za raspoređivanje uplaćenih prihoda korisnicima, da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 17.

Na sve ono što nije uređeno Zakonom o lokalnim porezima, a odnosi se na postupak utvrđivanja i naplate poreza, ali i na sva druga postupovna pitanja primjenjuje se Opći porezni zakon (»Narodne novine«, broj 115/16).

Članak 18.

(1) Stupanjem na snagu ove Odluke prestaje važiti Odluka o plaćanju prireza porezu na dohodak (»Narodne novine« broj 91/2001) i Odluka o gradskim porezima (»Službeni glasnik Grada Kaštela« broj 11/15 i 13/15).

(2) Svi postupci utvrđivanja i naplate gradskih poreza započeti prema odredbama Odluka iz stavka 1. ovog članka, dovršit će se po odredbama navedenih Odluka.

Članak 19.

Ova Odluka objavit će se u »Narodnim novinama« i »Službenom glasniku Grada Kaštela«, a stupa na snagu prvoga dana od dana objave u »Narodnim novinama« osim odredbi o prirezu porezu na dohodak, koje stupaju na snagu prvoga dana u mjesecu nakon mjeseca objave u »Narodnim novinama«.

Klasa: 021-05/17-01/0003

Urbroj: 2134/01-01/3-17-10

Kaštel Sućurac, 20. lipnja 2017.

Predsjednik
 Gradskog vijeća
 mr. oec. Ivan Udovičić, v. r.